b'\n_START_ARTICLE_\nThorvald Oftedal\n_START_SECTION_\nLivsl\xc3\xb8p\n_START_PARAGRAPH_\nThorvald Oftedals far Sven var smed, og moren Rakel var hjemmev\xc3\xa6rende. Thorvald var \xc3\xa9n av ti s\xc3\xb8sken, tre s\xc3\xb8stre og sju br\xc3\xb8dre._NEWLINE_Han gikk flere \xc3\xa5r i smedl\xc3\xa6re hos sin far, og arbeidet deretter ni \xc3\xa5r ved Sandnes Mek. Verksted, fra 1883 til 1902, da han startet Br\xc3\xb8drene Oftedals mek. Verksted sammen med sin bror Nils. _NEWLINE_I tillegg til sin innsats for musikklivet p\xc3\xa5 Sandnes, var han aktiv innenfor avholdsbevegelsen og i politikken. Han satt blant annet i bystyret for Venstre i fire perioder mellom 1926 og 1940. _NEWLINE_Oftedal og hans kone, Ragna, f\xc3\xb8dt Forus, fikk sju barn sammen, fem gutter og to jenter._NEWLINE_De fleste av disse spilte ett eller flere instrumenter, men bare den nest yngste, Finn Audun Oftedal, fikk mulighet til \xc3\xa5 utdanne seg til profesjonell musiker p\xc3\xa5 h\xc3\xb8yt niv\xc3\xa5. Den andre av s\xc3\xb8sknene som hadde musikken som levevei, var den yngste, Ragnhild Oftedal Hetland, som var pianol\xc3\xa6rer, blant annet ved Sandnes musikkskole. Hun var ogs\xc3\xa5 pianist i Sandnes Orkesterforening._NEWLINE_Etter at han sluttet som yrkesaktiv og som aktiv orkester- og korpsmusiker, var fiolinen og musikken fortsatt sentral i livet hans. Han spilte nesten til det siste, reparerte fioliner og bygget ogs\xc3\xa5 en egen fiolin.\n_START_SECTION_\nPion\xc3\xa9rinnsats\n_START_PARAGRAPH_\nSandnes hadde ikke noe organisert musikkliv f\xc3\xb8r 1895, det \xc3\xa5ret da b\xc3\xa5de Sandn\xc3\xa6s Strygeorkester og Sverre Sigurdson Musikkorps ble stiftet. Thorvald Oftedal var involvert i begge. Strykeorkesteret sprang ut av avholdslosjen Erling Skjalgsson, med Oftedal som initiativtager. Han var selv orkesterleder fra 1896 til 1909, og spilte i tillegg f\xc3\xb8rstefiolin i orkesteret. _NEWLINE_Han skal ogs\xc3\xa5 ha spilt C-fl\xc3\xb8yte i Sverre Sigurdson Musikkorps fra starten av. _NEWLINE_F\xc3\xb8r 1895, fra ca. 1890, startet han en trio med fl\xc3\xb8yte, gitar og ham selv p\xc3\xa5 fiolin. Denne trioen ble kjernen i Sandn\xc3\xa6s Strygeorkester da det ble stiftet, gitaristen hadde da byttet til kontrabass._NEWLINE_23 \xc3\xa5r gammel overtok han ogs\xc3\xa5 som dirigent for \xc2\xabSverre Sigurdson\xc2\xbb, i 1901. I hans tid som leder utviklet korpset seg til \xc3\xa5 bli et av Rogalands beste musikkorps. I 1916 overlot han ledelsen til Gunnar Arneson, for \xc3\xa5 g\xc3\xa5 tilbake til f\xc3\xb8rstetrompetistplassen. Det finnes ogs\xc3\xa5 et bilde av korpset der han spiller ventilbasun. Totalt hadde han 40 \xc3\xa5rs aktivt medlemskap i korpset._NEWLINE_Det var ikke bare helt lokale korps og orkester som fikk glede av Oftedal. Da \xc3\x85lg\xc3\xa5rd Musikkorps ble stiftet i 1900, engasjerte de ogs\xc3\xa5 Thorvald Oftedal som musikalsk leder._NEWLINE_I tillegg til oppgavene han hadde i korps og orkester, p\xc3\xa5tok han seg \xc3\xa5 dirigere det nystartede mannskoret \xc2\xabSandneskameratene\xc2\xbb den f\xc3\xb8rste tiden etter at de startet opp i 1915._NEWLINE_Gjennom et samarbeid mellom Sverre Sigurdson og strykeorkesteret, som n\xc3\xa5 hadde skiftet navn til Sandnes Musikerforening, ble Sandnes Orkesterforening stiftet i 1944. Dette var starten p\xc3\xa5 det som senere er blitt til Sandnes Symfoniorkester. Fra den spede begynnelse i 1895, hadde Oftedal 60 \xc3\xa5rs aktivt medlemskap i orkesteret, b\xc3\xa5de som dirigent og som f\xc3\xb8rstefiolinist._NEWLINE_Oftedal spilte ogs\xc3\xa5 til dans, med b\xc3\xa5de polka og reinlender. Han hadde god kontakt med folkemusikkmilj\xc3\xb8et p\xc3\xa5 Voss, l\xc3\xa6rte seg \xc3\xa5 spille hardingfele, og spilte mange sl\xc3\xa5tter. Dette var ikke vanlig musikk p\xc3\xa5 Sandnes p\xc3\xa5 den tiden.\n_START_SECTION_\nKomposisjoner\n_START_PARAGRAPH_\nI tillegg til \xc3\xa5 v\xc3\xa6re ut\xc3\xb8vende musiker, komponerte Oftedal en del, blant annet menuetter og sanger. Den mest kjente av disse, er Sandnes-sangen, Sandnes\xe2\x80\x99 bysang._NEWLINE_Ved Sandnes\xe2\x80\x99 50-\xc3\xa5rsjubileum i 1910, ble det utlyst en konkurranse om \xc3\xa5 skrive en bysang. Denne ble vunnet av l\xc3\xa6rer L.O. Nygaard, som skrev teksten, og Thorvald Oftedal som skrev melodien. Som det sto i Stavanger Aftenblad: \xc2\xabtil denne [L.O. Nygaards tekst] har hr. Thv. Oftedal komponeret en meget smuk melodi\xc2\xbb_NEWLINE_Ved 100-\xc3\xa5rsjubileet for byen i 1960, ble det avholdt en uoffisiell konkurranse om en fanfare, som skulle brukes under hele jubileumsfeiringen. Thorvald Oftedal leverte det vinnende forslaget, bygget over melodien til Sandnes-sangen._NEWLINE_Musikkorpset Skeiene Janitsjar spilte i 2012 inn en CD med musikk av lokale komponister. Der er ogs\xc3\xa5 Thorvald Oftedal representert.\n_START_SECTION_\n\xc3\x86resbevisninger\n_START_PARAGRAPH_\nVed Sverre Sigurdsons 60-\xc3\xa5rsjubileum i 1955 ble Oftedal utnevnt til et av korpsets f\xc3\xb8rste fire \xc3\xa6resmedlemmer._NEWLINE_Han ble ogs\xc3\xa5 Sandnes Orkesterforenings f\xc3\xb8rste \xc3\xa6resmedlem. _NEWLINE_Ved orkesterforeningens 75-\xc3\xa5rsjubileum i 1970, ble \xc2\xabThorvald Oftedals minnefond\xc2\xbb opprettet, etter initiativ fra dirigent K\xc3\xa5re Opdal, \xc2\xabmed form\xc3\xa5l \xc3\xa5 st\xc3\xb8tte orkesteret i dets arbeide for \xc3\xa5 oppmuntre og utvikle [orkesterets] medlemmer i musikalsk retning\xc2\xbb. Fondet er senere sl\xc3\xa5tt sammen med Ingeborg Skaar L\xc3\xb8rhammers Legat.'